b'\n_START_ARTICLE_\nParabaza\n_START_PARAGRAPH_\nParabaza (gr\xc5\xa1ko \xcf\x80\xce\xb1\xcf\x81\xce\xac\xce\xb2\xce\xb1\xcf\x83\xce\xb9\xcf\x82, izstopanje) je del starogr\xc5\xa1ke komedije, v kateri igralci odhajajo s scene, zbor pa stopa naprej, snema maske in se s pesmijo obra\xc4\x8da neposredno h gledalcem ter s tem razbija scensko iluzijo. Parabaza je najpomembnej\xc5\xa1i zborovski vlo\xc5\xbeek v stari anti\xc4\x8dni komediji in je zapeta v anapestnih tetrametrih. _NEWLINE_Parabaza je na vrsti za agonom in se imenuje tako zato, ker se zbor obra\xc4\x8da h gledalcem (\xcf\x80\xce\xb1\xcf\x81\xce\xb1\xce\xb2\xce\xb1\xce\xaf\xce\xbd\xce\xb5\xce\xb9\xce\xbd \xce\xb5\xe1\xbc\xb0\xcf\x82 \xcf\x84\xce\xbf\xe1\xbd\xba\xcf\x82 \xce\xb8\xce\xb5\xce\xb1\xcf\x84\xce\xac\xcf\x82) ali zato ker ta pesem s svojo vsebino izstopa iz glavnega toka dela oziroma odstopa od vpra\xc5\xa1anja, o katerem se je razpravljalo v agonu. V nekaterih delih parabaza govori o razmerah pesnikovega dela in politi\xc4\x8dnih razmerah v Atenah. V petih starej\xc5\xa1ih Aristofanovih komedijah zborovodja govori v imenu samega pesnika.  Parabaza se sestoji iz dveh delov, od katerih je prvi brez strofi\xc4\x8dne strukture, drugi pa ima tako strukturo. Vsak od teh glavnih delov ima \xc5\xa1e ve\xc4\x8d manj\xc5\xa1ih delov; lahko do sedem, kadar je parabaza popolna.'